ΝΕΑ ΕΛΛΗΝΙΚΑ Α΄ ΛΥΚΕΙΟΥ

**Συνέχεια στην επανάληψή μας.**

**Ας θυμηθούμε πρώτα**

**ΛΕΙΤΟΥΡΓΙΕΣ ΤΗΣ ΓΛΩΣΣΑΣ**

Η λέξη αν και αποτελεί το μικρότερο μέρος του λόγου, εντούτοις έχει μεγάλη βαρύτητα σε μια πρόταση, είτε στον γραπτό, είτε στον προφορικό λόγο. Γι’ αυτό και καμία λέξη δεν χρησιμοποιείται τυχαία. Συχνά **έχει πολλές σημασίες** (πολυσημία) **που εξαρτάται από τη λειτουργία της μέσα στην πρόταση**. Συγκεκριμένα αν χρησιμοποιείται με την **κυριολεκτική, λογική, αναφορική** ή και **δηλωτική** σημασία της ή αν με τη **μεταφορική, συγκινησιακή, ποιητική** ή και **συνυποδηλωτική** της έννοια. Π.χ. Η **καρδιά** του ανθρώπου (ο μυς). Η Άννα τρώει πάντα την **καρδιά** του μαρουλιού . Έφτασε στην **καρδιά** του προβλήματος

Συγκεκριμένα:

**1. Αναφορική λειτουργία της γλώσσας**

- Ο πομπός χρησιμοποιεί λέξεις ή φράσεις με την **κυριολεκτική** τους σημασία (**δηλωτική** **χρήση της γλώσσας**).

- Η γλώσσα λειτουργεί με **λογικό τρόπο**, δηλαδή απευθύνεται στη **λογική** του δέκτη.

- Ο πομπός αποσκοπεί στην **πληροφόρηση**.

**2. Ποιητική λειτουργία της γλώσσας**

- Ο πομπός χρησιμοποιεί λέξεις ή φράσεις με τη **μεταφορική** τους σημασία -εικόνες, παρομοιώσεις κ.λπ. – (**συνυποδηλωτική** **χρήση της γλώσσας**).

- Η γλώσσα λειτουργεί με **συνειρμικό τρόπο**, δηλαδή απευθύνεται στο **συναίσθημα** του δέκτη.

- Ο πομπός αποσκοπεί στη **διέγερση συναισθημάτων** με συγκινησιακά φορτισμένο λόγο.

**Ας προχωρήσουμε τώρα στην πράξη**

 **Στις παρακάτω προτάσεις να αναφέρετε τη λειτουργία της γλώσσας, αναφορική (Α) ή ποιητική (Π).**

* Αύριο στις 8 θα κόψουμε την πίτα.
* Έλαμπε ολόκληρη όταν έμαθε τα ευχάριστα νέα.
* Το πήρε με βαριά καρδιά.
* Τα βιβλία ήταν πολύ βαριά.
* Αποφάσισε να αλλάξει σελίδα στη ζωή της.
* Έχω υιοθετήσει μια στάση αισιοδοξίας.
* Τα λόγια του ήταν φαρμάκι.
* Όταν πληροφορήθηκε το δυσάρεστο γεγονός της κόπηκε το αίμα.
* Τα λόγια του έσταξαν βάλσαμο στην ψυχή μου.
* Τον κάρφωσε με τη ματιά του.
* Η θάλασσα ήταν λάδι.
* Της έψησε το ψάρι στα χείλη.
* Λύθηκε στα γέλια όταν άκουσε την ιστορία της.
* Δεν υπάρχει κριτική χωρίς υποκειμενικότητα.
* Έχει μια τετράγωνη λογική στη ζωή του και αυτό τον βοηθάει πολύ.
* Αναλαμβάνω εγώ το βάρος των ευθυνών.
* Οι τύψεις με βαραίνουν.
* Η Άννα έχασε τα κλειδιά της, τα έψαχνε όλη την ημέρα.
* Το νερό που πηγάζει από εδώ είναι πόσιμο.
* Είχαμε ένα πολύ άσχημο τσακωμό και ξεστόμισε βαριά λόγια.
* Το έργο του έκρυβε ένα βαθύτερο νόημα.
* Η γιαγιά μου, μου έλεγε πάντα να ακούω την καρδιά μου.
* Έζησε στη σκιά μιας ισχυρής προσωπικότητας.

Σημ. : Οι απαντήσεις σας να αποσταλούν στο e-mail mariapapadakis02@gmail.com είτε με τη μορφή word είτε ως φωτογραφία.